B (schnippisch): Lisett, ich kumm grad ausm bombejanische Zimmer vun de Ludwigshöh.  L (den schnippischen Ton aufnehmend): Unn ich aus de königliche Wäschkich! (neugierig aufgeregt) Bawett, was Neies vun unserm König Ludwig?  (B ziert sich, dreht sich stolz hin und her.)  L (ungeduldig): Ei redd doch schunn! Odder hoscht e Geheimnis?  (B zieht mit spitzen Fingern ein  Blatt Papier aus der Bluse)  L: Aaaach! Zeich!  (B schwenkt das Papier vor Lisettes Augen)  L: Hoscht die Sbeisekaart vun de Königsdafel Ja, was hot er dann gesse, de König Ludwig? Kommers noochkoche?  B (bedeutungsvoll): Nix zum Verzehre  was vum V e r n a s c h e!  L: Un was hot er Gudes genascht, unsern durchlauchdigschde König Ludwig? (irritiert) Vum V e r n a s c h e?  B (mit spitzem Mund, vertraulich tuschelnd, sich vergewissernd, dass niemand sonst mithört, hochdeutsch)  Ihre königliche Hoheit haben auf dem Balkon der Villa gestanden und sehnsüchtig nach Süden geblickt  so Richtung Rom. Und sind gedankenvoll, tief atmend auf und ab geschritten. Und (Pause)  L: Was unn?  B: Und  er hat vor sich hingesprochen  ach was g e s e u f z t.  L: Isch er grank?  B: (überlegt, vieldeutig) In gewissem Sinn: Ja. Er hat geseufzt: M a r i a n n i n a!  (im Folgenden blickt Bawett ständig mit Sehnsucht im Blick Richtung Rom)  L: Saach blouß! Sei Fraa,  die lieb Königin, häßt doch Therese! Sei Schweschtre Charlotte un Auguschde. Un die Döchder Mathilde, Adelgunde, Hildegarde unn Alexandra Saach blouß!?  B: M a r i a n n i n a, hot er geseufzt. Mit sooume Blick. Sou hot mein Jakob nie geguckt.  L: Ja unn - der Zeddel?  B: M a r i a n n i n a!  L: De Zeddel! Zeich emol!  B (hält den Zettel weg): Wie ich leis uf de Balkon gange bin  uff de Ludwigshöh  fer de Kaffeedisch zu decke, sacht er M a r i a n n i n a!  L: Du hoscht dich  verheert! Er hot Maria gerufe, un domit die Mudder Goddes gemänt. Sou gut katholisch isch er. Jo (innig betend): Maria, Mutter Gottes, gebenedeit unter den Weibern und gebenedeit ist die Frucht deines Leibes  B: Pha! Mudder Goddes! Un dann hot er des Gedicht gsproche (liest vor, zuerst formal betonend und dann leidenschaftlich): Von Neuem lodern ihre Liebesflammen,die ich so lange schmerzhaft musst entbehren,Entzückend sich die meinen jetzo nähren,Die aus der Liebe heilgen Tiefen stammen.  Un hot ganz weit fort geguckt, wie wann er ebbes vun weit her un vun lang her beigucke wollt.  (Sie bleibt in der Geste wie erstarrt)  L: Nä, so ruft mer nit die Mudder Goddes um Hilf! Sollts wirglich stimme, was mein Alwis immer sacht: De Ludwig, sacht er, isch en Weiwerheld. En Scharwenzler un Damedätschler. Er det Mädle un Dame fer sei Schönheidegalerie mole losse. E Galerie vun de scheenschte, die wu ihm iwwer de Wech geloffe sin. Ach ganz äfache Mädle wärn drunner (aufgeregt)  wie du un  ich. Un während de Stieler, sein Hofmoler, die Dame molt, sacht mein Alwis, det de König Luwig denne uffgerechde Mädle un Dame s Händsche halde. (stockt, streckt selbst die Hand hin) Un manchmol, un manchmol, det de Ludwig em Stieler zublinzle. Dann sacht de Stieler, er misst neie Farwe hole. Un losst de Ludwig un s Modellsche ganz allä. (Taschentuch heraus holend, wischt sich eine Träne aus dem Auge) Un debei hot er doch e sou scheeni un gudi Fraa, die Königin Theres. Un neun Kinner, des gstorwene  midgerechent.  B (erwacht aus der Erstarrung): Haa! Wann er mir doch ämol im Leweach so iwwer de Wech laafe det!  L (stampft): Jesses un Maria! Des det uns in de Palz grad noch fehle! (zögert) Obwohl  mein Alwis sacht, in Mannem hett mol e Froilein Friederike gelebt, die   (Babette un Lisett gehen kichernd und prustend in entgegengesetzte Richtungen ab, halten an, kehren wieder zurück.)  B: Du, stimmt des eichentlich, was de Revoluzzer Bumiller aus Edekowe behaupt hot? Der hot gsacht, de König  Ludwig hett weche de Lola Montez die Kron an sein Sohn König Maximilian, abgewe müsse.  L (gewiss): Also unser neier Borjemääschder behaupt, er hetts vun de Kreisrechierung in Speyer schriftlich: König Ludwig isch am 18. März 1848 ganz freiwillig zurigg getrete. Er hett äfach nimmi gewellt. Er wär en König un wann ihn de Landdach un die Minchner nimmi grad mache losse deten, was er wollt, dann wollt er a nimmi König sei!  B (verständnisvoll zustimmend): A ja, König isch König. Do losst mer sich  ugern neiredde Ämol hot ehm de Erzbischof Reisach weche denne Frauegschichte die Levidde gelese. Un was war die Andwort vum Ludwig? Bleiben Sie bei Ihrer Stola, wie ich bei meiner Lola!  L (Blickkontakt zu Frauen im Publikum): Des macht ehn unner uns Fraue jo ausgsproche simbadisch!  B: Velleicht hot ers awwer weche de Lola Montez mit de Minchner verschisse?! Weche der Lola, der dolle Nudel mit de Reidbeitsch. Un isch dann gezwunge freiwillig zurigg gedrete. Des isch immer noch freiwillig.  (auftrumpfend) Mir Weiwer sin sei Schiggsal!  L: Mein Alwis hot gheert, s gäb ach Fraue, die hetten Ludwig nit erhört!  B: Waaas, gibts des ach? Kann e Fraa em König widderstehe?  (L nickt)  B: Ach wann er e Kron uff hot?  (L nickt bedauernd)  B: Wann er ehr sou scheene Liewesgedichte schreibt, wies de Ludwig kann?  (L nickt seufzend)  B (frech und triumphierend): Un wann er ehr 20 000 Gulde in seim Teschdament vermacht, wie dem siebzehjährisch Karolinche?  (L  nickt bedauernd und achselzuckend)  B: Also die mecht ich emol kenne lerne! (beiseite) Die bleed Kuh!  L: Bawett, versündich dich nit!  B: Ich bin nit kadolisch wie du!  L: Dann versetz dich wenigschdens erscht in die Königin Theres, bevor du dich mit em König Ludwig eiloscht! Aus Solidaridät unner uns Fraue.  B: Versproche! (Hand ausstreckend anbietend) Noch nit, wann er mirs Händche halt. (Kinn hochreckend und siegeszuversichtlich) Awwer soball erm Stieler zublinzelt, denk ich  ganz fescht an die Theres! (Die Hand ausgestreckt haltend ab)  L (ihr giftig nachschauend): Die Welt isch sou uugerecht! Dere Mamsell vum bombejanische Zimmer laaft en König jeden Dach dutzendmol iwwer de Wech. (zieht ein Taschentuch heraus, schluchzt) Zu mir in die Wäschkich kummts Schiggsal nie! (in entgegengesetzter Richtung ab)